CELEX: 32014D0247
Language: lv
Date: 2014-04-28 00:00:00
Title: 2014/247/ES: Komisijas Īstenošanas lēmums ( 2014. gada 28. aprīlis ) par Meksikas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

3.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 132/71
            
         KOMISIJAS ĪSTENOŠANAS LĒMUMS
   (2014. gada 28. aprīlis)
   par Meksikas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   
      (2014/247/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2012. gada 22. oktobrī deva darba uzdevumu Eiropas Vērtspapīru un tirgu iestādei (EVTI), lūdzot konsultāciju sakarā ar Meksikas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām.
            
         
               (2)
            
            
               Tehniskajā konsultācijā, kas tika sniegta 2013. gada 31. maijā, EVTI norādīja, ka tā secinājusi, ka Meksikas tiesiskā un uzraudzības sistēma attiecībā uz kredītreitingu aģentūrām ir salīdzināma ar prasībām, kas noteiktas Regulā (EK) Nr. 1060/2009.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma atbilst Regulas (EK) Nr. 1060/2009 prasībām, saskaņā ar minētās regulas 5. panta 6. punkta otro daļu ir jāizpilda trīs nosacījumi.
            
         
               (4)
            
            
               Saskaņā ar pirmo nosacījumu kredītreitingu aģentūrām trešās valstīs ir jāsaņem atļauja vai jāreģistrējas, tās pastāvīgi tiek efektīvi uzraudzītas un tiek nodrošināta prasību īstenošana. Kopš 1993. gada jūlija kredītreitingu aģentūru darbību reglamentē un uzrauga Meksikas banku un vērtspapīru komisija (Comisión Nacional Bancaria y de Valores, CNBV). Kopš 1999. gada decembra tām ir jāsaņem CNBV iepriekšēja atļauja, lai darbotos un sniegtu kredītreitingu pakalpojumus. CNBV2013. gada 17. februārī oficiālajā vēstnesī publicēja patlaban piemērojamos grozītos noteikumus par kredītreitingu aģentūrām (Disposiciones Aplicables a las Institutiones Calificadoras de Valores) un tie stājās spēkā. CNBV ir pilnvarota izmeklēt visas darbības vai jautājumus, kas ir vai varētu būt likuma pārkāpums. CNBV ir tiesības pieprasīt visu veidu informāciju un dokumentus, veikt pārbaudes uz vietas un uzaicināt jebkuru personu, kas varētu palīdzēt izmeklēšanā. Kredītreitingu aģentūras var pastāvīgi vai uz laiku bloķēt, var pārtraukt to darbību vai atsaukt licenci. CNBV ir arī pilnvarota uzlikt administratīvo naudas sodu. CNBV ir īstenojusi tādas ikgadējas atbilstības pārbaudes reģistrētās kredītreitingu aģentūrās, pamatojoties uz kurām tā ir izteikusi apsvērumus un piemērojusi sankcijas. Starp EVTI un CNBV noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām. Pamatojoties uz to, būtu jāuzskata, ka kredītreitingu aģentūrām Meksikā jāizpilda atļaujas saņemšanas vai reģistrācijas prasības, kas ir līdzvērtīgas tām, kuras noteiktas Regulā (EK) Nr. 1060/2009, un Meksikas uzraudzības un īstenošanas pasākumi, kas piemērojami kredītreitingu aģentūrām, tiek efektīvi piemēroti un īstenoti.
            
         
               (5)
            
            
               Saskaņā ar otro nosacījumu kredītreitingu aģentūrām trešā valstī jāpilda juridiski saistoši noteikumi, kas ir līdzvērtīgi tiem, kuri norādīti Regulas (EK) Nr. 1060/2009 6. līdz 12. pantā un I pielikumā, izņemot minētās regulas 6.a, 6.b, 8.a, 8.b, 8.c un 11.a pantu, 3. punkta ba) apakšpunktu un 3.a un 3.b punktu minētās regulas I pielikuma B iedaļā. Novērtējot šā nosacījuma izpildi, būtu pienācīgi jāņem vērā Eiropas Parlamenta un Padomes Regulas (ES) Nr. 462/2013 (2) 2. panta 1. punkts attiecībā uz dažu Regulā (EK) Nr. 1060/2009 paredzēto noteikumu piemērošanas datumu. Meksikas sistēmā attiecībā uz uzņēmumu vadību noteikts, ka kredītreitingu aģentūrās jābūt valdei, kurā darbojas ne vairāk kā 21 direktors, no kuriem vismaz 25 % ir jāatbilst neatkarības prasībām. Neatkarīgie direktori cita starpā ir kompetenti izstrādāt kredītreitingu politiku un metodiku, nodrošināt iekšējās kontroles sistēmas efektivitāti un uzraudzīt atbilstību un pārvaldības procesus. Interešu konflikti ir jākonstatē un jānovērš, un attiecīgā gadījumā atbilstības nodrošināšanas amatpersona ir jāinformē par visiem iespējamajiem interešu konfliktiem, kas varētu ietekmēt reitingus. Ja kredītreitingu aģentūra konstatē interešu konfliktus, kas var ietekmēt tās reitingus, tai jāatturas no pakalpojumu sniegšanas. Meksikas sistēmā ir iekļautas visaptverošas organizatoriskās prasības par uzskaiti un konfidencialitāti un noteikts, ka kredītreitingu aģentūras saglabā pilnu atbildību par visām darbībām, kas uzticētas ārpakalpojumu sniedzējiem. CNBV uzrauga arī sabiedrības, kas sniedz ārpakalpojumus kredītreitingu aģentūrām. Kredītreitingu aģentūru pienākums ir izveidot oficiālu pārskatīšanas struktūru, kas vajadzīga, lai pārskatītu reitingu metodiku un modeļus, un Meksikas sistēmā ir iekļautas plaša spektra informācijas publiskošanas prasības par kredītreitingiem un reitingu noteikšanas darbībām. Tāpēc Meksikas tiesiskajai un uzraudzības sistēmai būtu jānodrošina tie paši rezultāti, kādus gūst, izmantojot Regulu (EK) Nr. 1060/2009, saistībā ar interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar kredītreitingu kvalitāti un kredītreitingu noteikšanas metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi tā nodrošina līdzvērtīgu aizsardzību integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodiku. Meksikas konstitūcija nosaka, ka administratīvajām iestādēm ir atļauts rīkoties tikai tad, kad tām ir viennozīmīgas tiesības vai pilnvaras, kas noteiktas saskaņā ar piemērojamiem tiesību aktiem. Ciktāl iespējams pārbaudīt, nav neviena juridiska noteikuma, kas dod CNBV vai kādai citai publiskai iestādei tiesības ietekmēt kredītreitingu saturu vai metodiku.
            
         
               (7)
            
            
               Ņemot vērā izvērtētos faktorus, var uzskatīt, ka Meksikas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Meksikas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulā (EK) Nr. 1060/2009 noteiktajai tiesiskajai un uzraudzības sistēmai. Komisijai, kuru informē EVTI, būtu jāturpina uzraudzīt, kā mainās Meksikas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Meksikā spēkā esošā kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 28. aprīlī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
   
      (2)  Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).